Kansa se Relay for Life afgelas | Netwerk24
Kansa se Relay for Life afgelas
Die West Coast College-span wat verlede jaar ook deelgeneem het, sou weer eens die Kansa Relay aangepak het.
Die naweek se beplande Kansa Relay for Life in Vredenburg is afgelas.
Organiseerders het Maandagaand vergader ná pres. Cyril Ramaphosa se aankondiging om alle byeenkomste met 100 of meer mense te verbied as een van die maatreëls om die verspreiding van die koronavirus te voorkom.
Kansa Weskus het in ’n verklaring op sy Facebookblad gesê die veiligheid en gesondheid van sy pasiënte, personeel en vrywilligers is nou sy eerste prioriteit.
“Ons verseker julle dat Kansa al die nodige voorsorgmaatreëls bewerkstellig het om die impak van Covid-19 te verminder.
“Kankerpasiënte is van die mees kwetsbares omdat hul immuun­stelsel reeds swak is.
Alle Kansa-aktiwiteite en -geleenthede is gekanselleer of uitgestel vir nou om sodoende te verseker dat ons as Kansa ook ons rol speel om gemeenskappe veilig te hou.”
Die verklaring moedig almal aan om so min as moontlik fisieke interaksie met mekaar te hê en die organisasie sê hulle sal voortgaan om pasiënte te ondersteun deur sosiale platforms soos WhatsApp.
Die Kansa Relay for Life Vredenburg sal volgende jaar in Februarie gehou word. ’n Presiese datum sal nader aan die tyd bevestig word.